Douglas L. McElhaney - Mi ćemo nastaviti da budemo prisutni u BiH
BiH je veoma važna za nas i za nas je veoma važno da ona, kao i druge zemlje bivše Jugoslavije, postane članica NATO-a i članica EU, ka
Ambasador Sjedinjenih Država u BiH, Douglas L. McElhaney za Glas Amerike govori o širokom spektru pitanja u vezi sa odnosima Sjedinjenih Država i, šire, medjunarodne zajednice, sa Bosnom i Hercegovinom. Naše prvo pitanje bilo je da li se medjunarodna zajednica i Sjedinjene Države, najavom gašenja funkcije Visokog Predstavnika iduće godine - ustvari sporo, ali definitivno povlače iz BiH? McElhaney: Mi smo ovdje došli prije desetak godina, sa hiljadama i hiljadama ljudi, ne samo u vojnim uniformama, nego i civilnih službenika. I Ured Visokog predstavnika, kao što znate, takodje radi za Sjedinjene Države i ostatak medjunarodne zajednice, zastupajući nas ovdje. Ono o čemu su predstavnici naše zemlje po tom pitanju govorili prošle sedmice, ovdje u Sarajevu, i što je takodje naglasio i Visoki predstavnik, jeste da je došlo vrijeme za novo smanjenje našeg prisustva i, možda, (zavisno o situaciji ovdje, i m ćemo na tome raditi veoma pažljivo) - za zatvaranje OHR-a. To ne znači da će nestati sva odgovornost koju je imao visoki predstavnik. Ostaće specijalni izaslanik EU, jer je to put koji je BiH, čini se izabrala, da se usmjeri u pravcu Brusselsa, ne samo u pravcu EU nego i u pravcu NATO-a. Ima tu mnogo posla da se uradi, i mislim da Evropska Unija smatra neophodnim da ovdje ima svog zastupnika. Ali, dajte da progovorimo malo i o Sjedinjenim Državama. Ne znam da li ste u centru grada zapazili jednu veliku ogradjenu parcelu, gdje će biti izgradjena naša nova ambasada, koja će dakle simbolizirati naše veliko prisustvo, i sada i od ranije. Mi smo ovdje veoma i brojno prisutni, kao dio medjunarodne zajednice, a i zbog obećanja koja smo dali ovoj zemlji i koja nastojimo da ispunimo, mi ćemo nastaviti da budemo veoma prisutni u BiH, jer je ova zemlja veoma važna za nas i za nas je veoma važno da ona, isto kao i druge zemlje bivše Jugoslavije, postane članica NATO-a i članica Evropske Unije. VOA: Neki kažu, gospodine ambasadore, da je mogućnost da OHR iduće godine bude zatvoren, ustvari pozitivan korak, jer će to konačno bosanskohercegovačkim političarima dati signal da su oni sada ti koji snose odgovornost. Šta vi mislite o tome? McElhaney: Znate, gdje god imate nekoga kao visokog predstavnika, morate slušati dvije strane iste priče. Neki od ovdašnjih političara kažu: Mi jedva čekamo da preuzmemo svu odgovornost, mi ne želimo da odluke prepuštamo visokom predstavniku. Ja podržavam te koji tako govore. Ako oni time kažu da iskreno vjeruju da su sami u stanju doći do takvih odluka, mi onda zaista više ne trebamo Visokog predstavnika da bi to činio. Ali, vjerujem, takodje, da su ljudi već uočili, to da su u posljednjih nekoliko godina, s Paddy-em Ashdownom i trenutnim visokim predstavnikom, ljudi na toj funkciji donosili sve manje i manje odluka, i da sve više i više odluka se donosi medju domaćim političarima. To nije uvijek jednostavno, politički proces ne ide uvijek glatko ni u jednoj od naših zemalja, ali ovdje, sve je više odluka koje su donijeli sami Bosanci i Hercegovci. VOA: Znamo, i to nije tajna, da su Sjedinjene Države bile prilično razočarane propalim pokušajem usvajanja ustavnih reformi, prije nekoliko mjeseci. Šta Sjedinjene Države očekuju od BiH u tom smislu? Kakva je budućnost tih ustavnih reformi? Imate li neku poruku za ovdašnje političare, pred predstojeće izbore? McElhaney: Pretpostavljam i mislim da je zdravo što su ustavne promjene uopšte razmatrane. To što su neke promjene usvojene i što je s njima saglasna velika većina stanovnika, pokazuje da Bosanci to žele da urade sami, jer to je ono što se desilo. Oni su sami dogovorili i pregovarali o tim promjenama. To što te promjene u parlamentu nisu dobile zakonom predvidjeni broj glasova, dakle propisanu većinu, tačno je, veoma je razočaralo moju vladu, jer mi smo to zatražili i postavili kao jedan test za ovdašnji narod. Taj test je i dalje važeći i stranke koje su sačinile prijedlog okupile su se nakon toga i rekle da žele da još jednom to iznesu na glasanje. Ali, moram vam reći, kao svjedok tokom pregovora koji su o tome vodjeni, da se tu radi o materijalu oko kojeg je veoma, veoma teško postići saglasnost. Ali, kad oni to žele, mislim da je potrebno, nakon, izbora, još jednom razmotriti i staviti na glasanje predložene promjene, rekao je ambasador McElhaney u razgovoru sa našom urednicom. Opširnije o tome zašto su Sjedinjene Države bile razočarane neusvajanjem ustavnih reformi, kao i o drugim temama / sutra u drugom dijelu ovog intervjua.